b'\n_START_ARTICLE_\nSalsette\n_START_PARAGRAPH_\nSalsette (\xe0\xa4\xb8\xe0\xa4\xbe\xe0\xa4\xb7\xe0\xa5\x8d\xe0\xa4\x9f\xe0\xa5\x80) (portugu\xc3\xa8s: Salsete, marathi: Sashti \xe0\xa4\xb8\xe0\xa4\xbe\xe0\xa4\xb7\xe0\xa5\x8d\xe0\xa4\x9f\xe0\xa5\x80) \xc3\xa9s una illa de Maharashtra on estan situades Bombai (Mumbai) i Thane o Thana. L\'illa per poblaci\xc3\xb3 \xc3\xa9s la 14a del m\xc3\xb3n. i en la seva configuraci\xc3\xb3 actual es va formar per la uni\xc3\xb3 de diverses illes m\xc3\xa9s petites gruant el segle\xc2\xa0xix i XX. Limita al nord pel riu Ulhas, a l\'est pel Thane i el port de Bombai i al sud i oest per la mar d\'Ar\xc3\xa0bia. Bombai es troba a una pen\xc3\xadnsula (abans illa) a la part sud, i els suburbis cobreixen quasi tota la resta de l\'illa. Dins d\'aquesta hi ha el Borivali National Park o Sanjay Gandhi National Park. La ciutat de Thane es troba al nord-est de l\'illa, a la vora del riu Thane. La major part de l\'illa forma part de la municipalitat de Mumbai constitu\xc3\xafda en dos districtes: Mumbai Ciutat i Mumbai Suburbis; la resta de l\'illa (la part nord) queda dins el districte de Thane que s\'est\xc3\xa9n cap al continent. A l\'illa hi ha tres llacs rellevants: Powai, Tulsi i Vihar; els rius i rierols a destacar s\xc3\xb3n el Mithi (Mahim), Oshiwara i Dahisar, tots originats al parc nacional i desaiguant a la mar d\'Ar\xc3\xa0bia; l\'antic rierol de Sion ja no existeix. A la costa oest hi ha diverses platges i la m\xc3\xa9s coneguda la de Girgaum-Chowpatty; altres s\xc3\xb3n la de Dadar, la de Juhu, la de Mahim, la de Gorai, la de Manori i la de Worli.\n_START_SECTION_\nHist\xc3\xb2ria\n_START_PARAGRAPH_\nEl nom natiu Sasashti (abreujat a Sashti) vol dir "Setze pobles". Hauria estat poblada inicialment per gen origin\xc3\xa0ria de la regi\xc3\xb3 de Sasashti a Goa, i van donar a l\'illa el nom del seu territori d\'origen. De les set illes del grup, Salsette era la principal, mentre la de Bombai estava al sud separada nom\xc3\xa9s per un riu, el Mahim. les set illes originals eren Mahim, Bombai, Mazagaon, Parel, Colaba, Petita Colaba i Sion). L\'illa de Trombay estava al sud-est per\xc3\xb2 les seves terres es van ajuntar al continent. A les illes es van trobar 109 coves budistes destacant la de Kanheri, estant datades vers el segle\xc2\xa0ii. Diverses dinasties hind\xc3\xbas van regir la zona a l\'edat mitjana, la darrera la dels silahares o silhares, fins que el 1343 fou annexionada al sultanat de Gujarat._NEWLINE_El 1534 els portuguesos van ocupar l\'illa al sult\xc3\xa0 Bahadur Shah Gujarati i li van dir Salsete; fou part d\'un districte portugu\xc3\xa8s governat des de Ba\xc3\xa7aim (despr\xc3\xa9s Bassein, moderna Vasai). El 1667 les set illes foren cedides per Portugal a Anglaterra com a part de la dot de Caterina de Bragan\xc3\xa7a en el seu matrimoni amb el rei Carles II d\'Anglaterra. Per\xc3\xb2 finalment els portuguesos van discutir els termes del tractat i no van entregar l\'illa encara que si Bombai i les altres menors. Aix\xc3\xad Salsete va romandre en mans portugueses. Carles II va cedir l\'illa de Bombai i les altres a la Companyia Anglesa de les \xc3\x8dndies Orientals el 1668 per deu lliures l\'any. La companyia es va establir a l\'illa de Bombai i va trobar un port natural convenient i fondo a la part oriental de l\'illa. la poblaci\xc3\xb3 de Bombai va passar dels vers deu mil habitants que tenia el 1661 a 60.000 el 1675. El 1687 el quarter general de la Companyia, que era a Surat, fou transferit a Bombai._NEWLINE_El 1737 Salsette fou ocupada pels marathes i la major part del districte portugu\xc3\xa8s del nord fou cedit al peshwa maratha el 1739. Els brit\xc3\xa0nics van ocupar Salsette el desembre de 1774 que els hi fou reconeguda pel tractat de Salbai el 1782. En aquest any el governador de la presid\xc3\xa8ncia de Bombai, William Hornby, va iniciar el projecte per connectar les illes. L\'anomenat Hornby Vellard fou el primer projecte d\'enginyeria d\'aquesta obra, i va comen\xc3\xa7ar el 1784 tot i l\'oposici\xc3\xb3 dels directors de la Companyia; el seu cost es va estimar en 100.000 rupies; el projecta va tenir el seu moment de gl\xc3\xb2ria a partir del 1817 i el 1845 les set illes estaven ja connectades i van formar la Vella Bombai amb 435\xc2\xa0km\xc2\xb2. Ferrocarrils i carreteres es van construir al llarg del segle i es va comen\xc3\xa7ar a connectar Bombai amb Salsette i aquesta amb el continent. El 1901 Salsette era considerat el Gran Bombai en oposici\xc3\xb3 al Vell Bombai. La superf\xc3\xadcie mesurada de Salsette el 1901 era de 637\xc2\xa0km\xc2\xb2 i llavors hi havia tres ciutats: Bandra (22.075 habitants), Thana (16.011), i Kurla (14.831) i 128 pobles incloent Vesava que passava de cinc mil habitants; la poblaci\xc3\xb3 el 1901 era de 146.933 habitants (deu anys abans eren 126.518). La uni\xc3\xb3 amb l\'illa de Bombai es va produir a l\'inici del segle\xc2\xa0xx quan els canals que separaven Bombai i Trombay de Salsette foren coberts.'